钦定古今图书集成/历象汇编/岁功典/第004卷 > 《尔雅》 > 《释天》
## 钦定古今图书集成/历象汇编/岁功典/第004卷 > 《尔雅》 > 《释天》

春为苍天，夏为昊天，秋为旻天，冬为“上天。”

〈疏〉此释四时之天名也。

春为青阳，夏为朱明，秋为白藏，冬为元英，四时和，谓
之“玉烛。”

〈疏〉此释太平之时，四气和畅，以致嘉祥之事也。春之气和，则青而温阳；夏之气和，则赤而光明；秋之气和，则白而收藏；冬之气和，则黑而清英。四时和气，温润明照，故曰“玉烛。”

春为发生，夏为长嬴，秋为收成，冬为安宁。

〈注〉此亦四时之别号。《尸子》皆以为“太平祥风。”

四时和为通正。谓之景风。

〈注〉所以致景风。

甘雨时降，万物以嘉，谓之“醴泉。”

〈注〉所以出醴泉。〈疏〉景风即祥风也，甘雨即时雨也，不为万物所苦，故曰甘。若《月令》苦雨数来，则非甘也。甘雨既以时降，则万物莫不嘉善之也。醴泉者，言四时平畅，亦所以使地出醴泉，味甘如醴也。按《尸子仁意篇》述太平之事云：“烛于玉烛，饮于醴泉，畅于永风。春为青阳，夏为朱明，秋为白藏，冬为元英，四时和正光照，此之谓玉烛。甘雨时降，万物以嘉，高者不少，下者不多，此之谓醴泉。其风春为发生，夏为长嬴，秋为方盛，冬为安静，四气和为通正，此之谓永风。按《援神契》云：‘德及于天，斗极明，日月光，甘露降，德至深泉，黄龙见，醴泉涌。是言王者修德以召和平，则致景风醴泉也’。”按：此经所释，即谓发生等为景风，时雨为醴泉，而郭云。“所以致景风。醴泉者。所以弘通其义也。”

太岁在甲曰阏逢，在乙曰旃蒙，在丙曰柔兆，在丁曰
强圉，在戊曰著雍，在己曰屠维，在庚曰上章，在辛曰
重光，在壬曰元黓，在癸曰“昭阳。”太岁在寅曰“摄提格”，
在卯曰单阏，在辰曰执徐，在巳曰大荒落，在午曰敦
牂，在未曰协洽，在申曰涒滩，在酉曰作噩，在戌曰阉
茂，在亥曰《大渊献》，在子曰困敦，在丑曰《赤奋若》。

〈疏〉此别太岁在日、在辰之名也。甲至癸为十日，日为阳；寅至丑为十二辰，辰为阴。甲子之岁曰“《阏逢》《困敦》”，乙丑之岁曰《旃蒙赤奋》。若以此推之，周而复始可知。

载，岁也。夏曰“岁”，商曰“祀”，周曰“年”，唐虞曰“载。”

〈注〉岁取岁星行一次，祀取四时一终。年取禾一熟。载取物，终更始。

月在甲曰毕，在乙曰橘，在丙曰修，在丁曰圉，在戊曰
厉，在己曰则，在庚曰窒，在辛曰塞，在壬曰终，在癸曰
极。正月为陬，二月为如，三月为寎，四月为余，五月为
皋，六月为且，七月为相，八月为壮，九月为元，十月为
阳，十一月为辜，十二月为涂。

〈注〉皆月之别名。其事义皆所未详，通者故阙而不论。〈疏〉此辨以日配月之名也。假若正月得甲，则曰《毕陬》；二月得乙，则曰橘如周而复始，亦可知也。其事义皆所未详。通者按：李巡、孙炎虽各有其说，皆构虚不经，疑事无质，故阙而不论。